**Aşa o ştim**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Anei şi lui Constantin Robu

Aşa o ştim, aşa e mama:

Se mulţumeşte cu puţin

Hrănindu-se mai mult cu pâinea

Răbdării, dorului divin.

Trăim un timp de mare zbucium,

Şi-atât şi eu mă odihnesc

Cât mai aud cuvântul mumei

Şi cât în ochii ei privesc.

Sunt multe sărbători pe lume.

Le-avem întregi ori un crâmpei –

O nesfârşită sărbătoare

Sunt ochii mamei, vorba ei.

Des, tot mai des mă fură anii

Copilăriei ce s-a dus.

Scriam pe-omăt al mamei nume

Ce îmi părea venit de Sus…

Iar pe al pâinii tainic abur

Venea şi îl scria Isus.